Tameddit n wass, mi d-yuɣal gma-s si lexla, yewwi aɛidiw-is ad isew, aɛidiw-nni yugi ad yaz s asarij anda yuɣ tannumi ittes yal tameddit n wass. Mi yekkukra akken uɛidiw-nni ad iqerṛeb s asarij, dɣa iṣub-d ad iwali. Imuqel, imuqel ur yezri kra; ihi yeddem-d aqeccad (taseqqart) n tasaft, yeger-it s asarij, yettawi yettarra-t, yettqellib ma ad yaf kra i yezzren. Mi d-yekkes aqeccaḍ-nni seg waman, yented-d fell-as wanzad n umzur d aceɛlal, d aɣezzfan, d imreqreq am ddheb. Dɣa yeddem-it-id, yessared-it, yesfeḍ-it, yewwi-t id s axxam.